### Høyesteretts virksomhet i 2004

Nedenfor gis en del opplysninger om Høyesteretts virksomhet i 2004.

Sakstilfanget har vært stort. I forhold til 2003 har det vært en økning på 11 prosent for sivile saker og en økning på 17,7 prosent for straffesaker. Det har vært et betydelig antall tunge og arbeidskrevende saker. Mange av sakene reiste rettsspørsmål hvor internasjonale rettskilder er sentrale.

2004 ble året da Høyesterett ikke lenger har det man med rimelighet kan kalle restanser i saksbehandlingen. Sakene berammes så raskt som det lar seg gjøre ut fra prosessfullmektigenes forberedelser og program. Det er ikke ventetid for å få en sak opp i Høyesterett.

Ut over den dømmende virksomheten har Høyesterett i 2004 hatt en ikke ubetydelig internasjonal virksomhet. Dels har Høyesterett mottatt besøk fra utenlandske juristmiljøer, særlig domstoler. Dels har dommerne og i noen grad andre fra domstolen deltatt i kongresser, seminarer og faglige møter i andre land. Det nordiske samarbeidet står her i en særstilling. Formålet med den internasjonale virksomheten er todelt. Den skal bidra til kompetanseheving i Høyesterett, og den skal for en del være et bidrag til rettsstatsoppbygging og rettsstatsutvikling i andre land.

Høyesterettsdommer Trond Dolva fratrådte i 2004 ved oppnådd aldersgrense. Som ny dommer ble Toril Marie Øie utnevnt. Høyesterett har nå seks kvinnelige dommere. I september 2004 inntraff forøvrig den omstendighet at retten ble satt med bare kvinnelige dommere.

Norges Høyesterett legger - som øverste domstol og den domstol som dekker hele Norge - stor vekt på å skaffe seg kunnskap om vårt land. Som ett ledd i dette drar Høyesterett på befaring/besøk til forskjellige deler av landet for å gjøre seg kjent med særlig næringsliv, offentlige institusjoner og kultur. Reisen i 2004 gikk til Hordaland fylke.

Høyesterett legger på ulikemåter vekt på å opptre som en åpen institusjon. Vi informerer løpende om institusjonen og virksomheten på vår hjemmeside. I 2004 har Høyesterett, som de foregående år hatt besøk av et stort antall ulike grupper som har fått omvisning i bygningen og orientering om domstolen og vår virksomhet. Høyesterett har også hatt en ”åpen dag”, med foredrag og omvisninger.

Statistiske data for Høyesterett

2000 2001 2002 2003 2004
Kjæremålsutvalget

Anker og kjæremål:
Innkommne sivile saker til Kjæremålsutvalget 791 739 792 703 780
Innkomne straffesaker til Kjæremålsutvalget  705 808 849 899 1058

Saker behandlet i Høyesterett i avdeling
Sivile saker 75 76 66 78 82
Straffesaker 68 57 89 107 134

Ulike sakstyper behandlet i 2004

Sivile saker:

Erstatningsrett - ulike typer spørsmål:  13
Skatt/avgift:  13
Arbeidsrett:  5
Forsikringsrett:  5
Avtalerett/kontraktsrett:  5
Trygderett:  2
Arv/skifte:  3
Familierett:  2
Barnevern:  3
Odelsrett:  3
Ekspropriasjon/overskjønn:  4
Varemerkerett:  2

Straffesaker:

De hyppigst forekommende sakstypene rubrikeres slik, i antall saker

Seksuallovbrudd:  19
Drap:  9
Andre typer legemskrenkelser:  19
Ulike typer økonomisk kriminalitet:  15
Narkotika:  14
Saker som berører dobbeltforfølgningsforbudet i EMK:  9

Fire av disse gjaldt spørsmål om nektelse av prøveløslatelse pga nye straffbare forhold hindrer
senere straffeforfølgning for de samme forhold. Forøvrig var det spørsmål om betydningen av
vedtak om tvangsplassering i barnevernsinstitusjon, inndragning av legelisens, midlertidig
bortfall av kjøperlisens for råfisk, tilleggsskatt og om konvertering fra sikring til forvaring.

Sju saker har reist spørsmål om opplesing av politiforklaringer avgitt av vitner/med tiltalte
innebærer krenkelse av retten til rettferdig rettergang, EMK art. 6 (nr. 1 og nr. 3 bokstav d).
Det kan tilføyes at i totalt 35 saker – både sivile og straffesaker – var det spørsmål om
forståelsen av EMK (Den Europeiske Menneskerettighetskonvensjonen).

Utadrettet virksomhet

Besøk i Norges Høyesterett
Høyesterett har hatt en rekke besøk fra utlandet i 2004, blant annet fra Sør-Afrikas konstitusjonsdomstol, fra Indias høyesterett, fra Zambia (Grunnlovskommisjonen), fra Indonesia (via Norsk senter for Menneskerettigheter), fra Danmarks høyesterett, fra Kinas høyesterett, fra Litauens konstitusjonsdomstol, fra Tyrkias konstitusjonsdomstol og fra Japans høyesterett. Det har også vært noen ambassadørbesøk i Høyesterett i perioden.

Høyesterett har deltatt med representanter i følgende arrangementer i utlandet

Sør-Afrika.10-års jubileum med avholdelse av menneskerettighetsseminar i forbindelse med åpningen av konstitusjonsdomstolens nye bygning. (mars)
Madrid, Spania. VIII Congress of the International Association of Supreme Administrative Court Jurisdictions. (april)
EU Forum of Judges for the Environment – konferanse i Luxembourg (april)
Menneskerettighetsdialog Norge – Kina med delegasjonsbesøk til kinesiske fengsler og interneringsleire i regi av Utenriksdepartementet. (april)
International Judicial Conference (IJC) i Bukurest i regi av Center for Democrary og Furth Family Foundation. (mai)
Møte i Helsingfors for De nordiske kriminalistforeningene. (juni)
Menneskerettighetsdialog Norge-Kina i Beijing i regi av Utenriksdepartementet. (juni)
Den nordiske rettergangstävlingen i menneskerettigheter i Reykjavik. (juni)
Nordisk kanslichefmøte i Helsingfors. (juni)
Nordisk høyesterettspresidentmøte. Visby, Sverige. (juni)
The International Society for the Reform of Criminal Law – konferanse i Montreal. (august)
The International Canadian Council for Administrative Tribunals Conference i Toronto. (august)
The XVII International Congress of Penal Law i Peking. (september)
Konferanse i Strasbourg (Europarådet) i forbindelse med feiringen av tohundreårsdagen for
”The French Civil Code”. (oktober)
The International Conference for the National Association of Women Judges i Indianapolis. (oktober)
Markering av EFTA-domstolens 10-årsjubileum i Luxembourg.(oktober)
EU Forum of Judges for the Environment – konferanse i Luxembourg. (desember)

Omvisninger/orienteringer

Høyesterett har i 2004 gjennomført 59 omvisninger i tillegg til et ”Åpent Hus”-arrangement i oktober, hvor justitiarius Tore Schei også holdt to foredrag for de besøkende. I løpet av året har vi hatt besøk av Forsvarets høgskole og besøk av fylkesmenn og assisterende fylkesmenn. Til sammen deltok ca 1450 personer på omvisninger og orienteringer.

Reisevirksomhet og arrangementer

Høyesterett deltok med representanter i følgende arrangementer innenlands
Åpningen av Indre Finnmark tingrett, Tana. (juni)
Domstolledermøtet og Det alminnelige dommermøtet, Oslo. (juni)
Høyesteretts dommere har deltatt som dommere i prosedyrekonkurranser ved universitetene i Oslo, Bergen og Tromsø.